Pianghidemi sos chi m'istimades

Pianghidemi sos chi m'istimades
et tenide de me connoschimentu:
peus sorte 'e sa mia non proades
chi nde morzo de puru sentimentu;
dicciosu mi tenia in veridade
si m'essere agattadu in s'appusentu,
perdesi sorte et diccia in una ia
pro chi non m'incontresti, vida mia.

Un'aghelu a su nessi dae chelu
piedosu m'haeret avvisadu,
ovvero unu puzone de rezelu
suave mi l'haeret insinuadu,
como non dia tenner cussu velu
luttuosu in sos ojos, disdicciadu:
perdesi in un'istante sa fortuna
pro chi non m'incontresti, giara luna.

Pro cantu vivo mi dep'ammentare
de sa visita tua, giaru norte,
forte la depo sempre suspirare
et piangher la depo fìn'ad morte;
et chie mi potesit istorrare
de non dare cun megus cussa sorte?
Affliggidu piango notte et die
pro chi non m'incontresti, biancu nie.

Eo non l'ispettao sa visìta,
ne simizante diccia mi creia,
una balla mi passet custa titta
si naro su diversu, vida mia;
cust'anima pregunta ch'est afflitta,
disperada et posta in agonia,
pro chi non m’incontresti vida amada
frastimo sa essida e i sa tuccada.

O avversu destinu, ite pretendes,
non suspendes ancora cussa manu?
Custas boghes ancora no intendes
chi ti estis cun megus de tiranu,
s'a mie persighire ancora attendes
ohi! s'istentu meu totu vanu!
Pro chi non m'incontresti, deidade,
tènende como nessi piedade.

Eo non meritao tant'honore
de mi enner a domo custa orta,
como jà mi lu narat su dolore
chi tota s'isperanzia tenzo morta;
piedosa risponde a tant'amore,
innozzente perdonami et supporta,
pro chi non m'incontresti ista segura
chi m'immagino vivu in sepultura.